b'\n_START_ARTICLE_\nRuna Melander\n_START_PARAGRAPH_\nRuna Maria Elisabeth Melander (7. syyskuuta 1893 Tottarp, Ruotsi \xe2\x80\x93 14. syyskuuta 1977 Helsinki) oli kotitalousopettaja ja rehtori, joka julkaisi kotitalous- ja ruokakirjoja.\n_START_SECTION_\nHenkil\xc3\xb6historia\n_START_PARAGRAPH_\nRuna Melanderin vanhemmat  olivat rehtori Yngve Melander ja Ebba Wijkander. Melander k\xc3\xa4vi kahdeksan luokkaa oppikoulua ja valmistui kotitalousopettajaksi 1915. H\xc3\xa4n teki useita opintomatkoja Pohjoismaihin ja Keski-Eurooppaan. Kramfors-yhtym\xc3\xa4n em\xc3\xa4nt\xc3\xa4koulun johtajana Fr\xc3\xa5n\xc3\xb6ss\xc3\xa4 Ruotsissa Melander toimi 1916\xe2\x80\x931919 ja H\xc3\xb6gvallan em\xc3\xa4nt\xc3\xa4koulussa opettajana vuodesta 1919 ja johtajana vuodesta 1943. Oppilaitoksen rehtori h\xc3\xa4n oli Elsa Bonsdorffin j\xc3\xa4lkeen 1950\xe2\x80\x931961 ja H\xc3\xb6gvalla Ab -yhti\xc3\xb6n johtaja vuoteen 1973.'